|  |  |  |
| --- | --- | --- |
|  |  |  |
| Liikenne- ja viestintäministeriö |

|  |
| --- |
| **MAA- JA METSÄTALOUSMINISTERIÖN LAUSUNTO AJOKORTTILAIN UUDISTUKSESTA** |
|  |

(Luonnos hallituksen esitykseksi ajokorttilain muuttamisesta)

Liikenne- ja viestintäministeriö on 19.5.2017 pyytänyt lausuntoa esityksestä ajokorttilain muuttamiseksi. Maa- ja metsätalousministeriö kiittää mahdollisuudesta lausua asiasta.

Lausunnolla olevassa luonnoksessa on ehdotukset mm. ajokorttien suoritusjärjestelmän muuttamisesta muita ajokortteja kuin kuorma- ja linja-autokortteja suoritettaessa. *B -luokan ajokortin* suorittamisesta useassa vaiheessa luovuttaisiin, mutta ko. kortin vähimmäisikään ei ehdoteta muutoksia muuten kuin poikkeuslupamenettelyä keventäen. Vähimmäisikä B -ajokortin opetuksen aloittamiseen olisi 16 vuotta. Ajo-opetuksessa ja ajoharjoittelussa ei enää edellytettäisi nk. opetuspolkimia.

*Traktoreissa* luovuttaisiin luokittamisesta LT- ja T -luokkiin, säätämällä yhteisestä T -luokasta, joka oikeuttaisi kuljettamaan enintään 60 km/t rakenteelliselta nopeudeltaan olevia traktoreita, joita saisi kuljettaa myös moottoripyörän ja auton B -luokan ajokorteilla. Ulkomaisten ajokorttien hyväksymistä Manner-Suomessa laajennettaisiin. LT -luokkaan sisältyneestä käytännön kokeesta luovuttaisiin. Ehdotus parantaisi metsätalouden harjoittamisen edellytyksiä, erityisesti pienimuotoisen hankintatyön osalla.

*Lainmuutoksen tavoitteena* on, liikenneturvallisuuden vaatimukset huomioon ottaen, selkeyttää ja keventää ajokorttisääntelyä ja luoda edellytyksiä ajokortteihin liittyvien menettelyjen kehittämiselle. Erityisesti tavoitteena on uudistaa ajokortin suoritusjärjestelmää lisäämällä vaihtoehtoisuutta muiden kuin kuorma- ja linja-autojen ajokorttien suorittamisessa, keventämällä EU -säännöksiä tiukempaa kansallista lisäsääntelyä, edistämällä digitalisaation käyttöä ajokorttimenettelyissä ja poistamalla esteitä sähköisen hakumenettelyn käytöltä ja näin vaikuttaa myös ajokorttien hintoihin.

Maa- ja metsätalousministeriö toteaa useat luonnoksen ehdotuksista kannatettaviksi ja aiheellisiksi. Hallituksen kärkihankkeena olleisiin sääntelyn purkamiseen ja hallinnollisen taakan keventämiseen esityksen tavoitteet sopivat. Maa- ja metsätaloudessa tärkeiden traktorien luokittelun yhdistäminen yhdeksi T -luokaksi on hyväksi maa- ja metsätalouden toimintaedellytysten kannalta.

Kansliapäällikkö Jaana Husu-Kallio

 Hallitussihteeri Kyösti Helin